เกิดวาตภัย 4 จังหวัด เร่งสำรวจความเสียหายช่วยเหลือผู้ประสบภัย
กรมป้องกันและบรรเทาสาธารณภัย รายงานว่า จากอิทธิพลมรสุมตะวันตกเฉียงใต้พัดปกคลุมประเทศไทย ประกอบกับมีหย่อมความกดอากาศต่ำปกคลุมประเทศเวียดนามตอนบน ทำให้ประเทศไทยมีฝนตกต่อเนื่องและฝนตกหนักบางแห่งในภาคตะวันออกเฉียงเหนือตอนบน ภาคตะวันออกและภาคใต้ฝั่งตะวันตก ระหว่างวันที่ 12 พฤษภาคมจนถึงปัจจุบัน (14 พ.ค. 65) ทำให้เกิดวาตภัยในพื้นที่ 4 จังหวัด ได้แก่ กำแพงเพชร พะเยา นครสวรรค์ และมหาสารคาม รวม 5 อำเภอ 8 ตำบล 13 หมู่บ้าน บ้านเรือนประชาชนเสียหาย 62 หลัง ไม่มีผู้บาดเจ็บและเสียชีวิต ได้ประสานจังหวัดและหน่วยงานที่เกี่ยวข้องในพื้นที่สำรวจความเสียหายและให้การช่วยเหลือผู้ประสบภัยในเบื้องต้นแล้ว ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง